作者:柳永
標題:透碧霄
內容:月華邊。萬年芳樹起祥煙。帝居壯麗，皇家熙盛，寶運當千。端門清晝，觚稜照日，雙闕中天。太平時、朝野多歡。遍錦街香陌，鈞天歌吹，閬苑神仙。昔觀光得意，狂遊風景，再睹更精妍。傍柳陰，尋花徑，空恁嚲轡垂鞭。樂遊雅戲，平康豔質，應也依然。仗何人、多謝嬋娟。道宦途蹤跡，歌酒情懷，不似當年。